૧૭મી ફેબ્રુઆરીથી ૮ એપ્રિલ એટલે કે દોઢ મહિના સુધી ચાલનારા નાટકોના આ મહાકુંભમાં દુનિયાભરના ૩૦ દેશો ભાગ લઈ રહ્યા છે. ભારતમાં વૈશ્વિક કક્ષાના આ કાર્યક્રમનું સંચાલન દિલ્હી સ્થિત નેશનલ સ્કૂલ ઓફ ડ્રામાને સોંપવામાં આવ્યું છે જે દેશભરમાં વિવિધ શહેરોમાં નાટકોનું મંચન કરવા માટે વ્યવસ્થા જાળવી રહ્યું છે. તારીખ ૧૭ ફેબ્રુઆરીના રોજ થિયેટર ઑલિમ્પિકનું ઉદ્ઘાટન ઉપરાષ્ટ્રપતિ વેંકૈયા નાયડુએ કર્યું હતું. હવે તેનું સમાપન ૮ એપ્રિલ, ૨૦૧૮ના રોજ મુંબઈ સ્થિત ગેટ વે ઓફ ઇન્ડિયા ખાતે થશે. આ વખતના થિયેટર ઑલિમ્પિકની થીમ ‘ફ્લેગ ઓફ ફ્રેન્ડશિપ’ રાખવામાં આવી છે. ૫૧ દિવસ સુધી ચાલનારા આ ઑલિમ્પિકનાં નાટકો દેશનાં ૧૭ શહેરોમાં યોજાનાર છે. એનએસડીનું માનવું છે કે, થિયેટર ઑલિમ્પિકની યજમાનીના કારણે દુનિયામાં ભારતીય સંસ્કૃતિના પ્રચાર-પ્રસારને મદદ મળશે. આ આયોજન ભારતીય રંગભૂમિને દુનિયા સામે રાખશે. દુનિયાભરના રંગકર્મીઓ આ માધ્યમથી આપણા વૈવિધ્યસભર નાટ્યવારસાથી માહિતગાર થશે. એક અંદાજ પ્રમાણે થિયેટર ઑલિમ્પિકમાં ભારત સહિત દુનિયાભરના ૨૫ હજારથી વધુ કલાકારો ભાગ લઈ રહ્યા છે. તેનું આયોજન રાજધાની દિલ્હી ઉપરાંત ચેન્નાઈ, બેંગલુરુ, ભોપાલ, ચંદીગઢ, કોલકાતા, તિરુવનંતપુરમ, પટણા, અગરતલા, ગુવાહાટી, જયપુર, જમ્મુ, અમદાવાદ અને મુંબઈ ઉપરાંત દેશનાં ૧૭ શહેરોમાં કરવામાં આવ્યું છે. થિયેટર ઑલિમ્પિકમાં નાટકો ઉપરાંત સેમિનાર, વાર્તાલાપ, જાણીતા નાટ્યકારોના તાસ અને યૂથ ફોરમનું પણ આયોજન કરવામાં આવ્યું છે.